ΓΡΑΠΤΗ ΕΡΩΤΗΣΗ E-2817/97 υποβολή: Helena Torres Marques (PSE) προς την Επιτροπή (1 Σεπτεμβρίου 1997)

Θέμα: Διαχείριση του προγράμματος Socrates

Οι ειδήσεις που κυκλοφόρησαν από τα μέσα μαζικής ενημέρωσης μου ενέπνευσαν ανησυχίες σχετικά με το μέλλον του προγράμματος Socrates, ανησυχίες τις οποίες φαίνεται ότι συμμερίζονται τα πανεπιστήμια που αποτελούν το «Coimbra Group».

Σύμφωνα με τις τελευταίες πληροφορίες, το εν λόγω κοινοτικό πρόγραμμα απειλείται με «κρίση αξιοπιστίας», δεδομένου ότι οι πιστώσεις που διατίθενται στα σχέδια είναι τόσο περιορισμένες ώστε να μην είναι δυνατή η εκτέλεσή τους.

Πρόκειται για προγράμματα ιδιαιτέρως ενδιαφέροντα που δημιουργούν μεγάλες προσδοκίες. Το γεγονός ότι οι διατιθέμενες πιστώσεις είναι πενιχρότατες, φυσικώ τω λόγω, προκαλεί μεγάλη απογοήτευση και βλάπτει την αξιοπιστία των πρωτοβουλιών της Ευρωπαϊκής Ένωσης.

Προβλέπει μήπως η Επιτροπή να ενισχύσει τις πιστώσεις γι' αυτά τα σχέδια, να διευκολύνει και να επισπεύσει τις πληρωμές που έχει υποσχεθεί, ενθαρρύνοντας με τον τρόπο αυτό την επιστημονική έρευνα που όντως αποτελεί έναν από τους στόχους της Ευρωπαϊκής Ένωσης;

Απάντηση της κ. Cresson εξ ονόματος της Επιτροπής (3 Οκτωβρίου 1997)

Η Επιτροπή έχει επίγνωση της κριτικής που ασκείται από τα πανεπιστήμια ή τις κοινοπραξίες πανεπιστημίων, όπως η ομάδα Coimbra, όσον αφορά τα επίπεδα χρηματοδότησης που διατίθενται για δραστηριότητες διακρατικής συνεργασίας με συμβάσεις πανεπιστημίων σύμφωνα με τη δράση Erasmus στο πλαίσιο του προγράμματος Σωκράτης.

Ο προϋπολογισμός για τη δράση αυτή έχει πράγματι αυξηθεί ελαφρώς σε γενικές γραμμές σε σύγκριση με το προηγούμενο έτος. Ωστόσο στο παρελθόν οι υποτροφίες χορηγούνταν από το πανεπιστήμιο που ήταν αρμόδιο για το συντονισμό κάθε δραστηριότητας συνεργασίας, το οποίο ανελάμβανε την ευθύνη να τις διανέμει στους διάφορους εταίρους. Συνεπώς μόνο 300 συντονιστικά ιδρύματα έπαιρναν την οικονομική βοήθεια της Κοινότητας που προορίζονταν για όλα τα συνεργαζόμενα ιδρύματα. Το 1997 για πρώτη φορά κάθε ένα από τα 1500 σχεδόν πανεπιστήμια που συμμετέχουν στη δράση Erasmus λαμβάνουν μια συνολική επιδότηση που προορίζεται για τη χρηματοδότηση όλων των δραστηριοτήτων Erasmus. Κατ' αυτόν τον τρόπο η κοινοτική υποστήριξη έγινε πιο εμφανής για κάθε πανεπιστήμιο. Η προσέγγιση αυτή τονίζει την ευθύνη κάθε συνεργαζόμενου πανεπιστημίου να συμβάλει στην επιτυχία των δραστηριοτήτων συνεργασίας χρησιμοποιώντας την επιδότηση από το πρόγραμμα Σωκράτης-Erasmus για να συμπληρώσει τους ιδίους πόρους και άλλες πηγές χρηματοδότησης.

Εν τούτοις οι επιδοτήσεις είναι κατά μέσο όρο πολύ μέτριες. Η Ευρωπαϊκή Επιτροπή έχει πλήρη επίγνωση της ανεπαρκούς γενικά χρηματοδότησης στο πλαίσιο του προγράμματος Σωκράτης, για το οποίο είχε προτείνει έναν προϋπολογισμό πολύ πιο υψηλό από το ποσό που εγκρίθηκε τελικά σύμφωνα με τις διαδικασίες που είχαν καθοριστεί την εποχή εκείνη. Η Ευρωπαϊκή Επιτροπή πρότεινε να αυξηθεί το οικονομικό πλαίσιο για το πρόγραμμα 1998 και 1999 για να ενισχυθεί η ικανότητα ανταπόκρισης του προγράμματος στους στόχους που επιδιώκει. Η πρόταση της Ευρωπαϊκής Επιτροπής να αυξηθεί ο προϋπολογισμός συζητείται προς το παρόν στο Ευρωπαϊκό Κοινοβούλιο και στο Συμβούλιο.

Πρέπει όμως να υπενθυμίσουμε ότι το πρόγραμμα Σωκράτης είναι ένα πρόγραμμα συνεργασίας στην εκπαίδευση και όχι επιστημονικής έρευνας, όπως υπονοεί το αξιότιμο μέλος.